Deurbraak in moordsaak by PE-aftreeoord | Maroela Media
Vyf persone, 'n vrou en vier mans, is in Port Elizabeth in die Oos-Kaap in hegtenis geneem in verband met die moord op Agnes Elaine Burns (91) en Rosemary Langton (87).
Personeellede van die Stella Londt-aftreeoord in Port Elizabeth het die twee vroue op 10 Oktober omstreeks 05:45 dood aangetref in hul onderskeie kamers.
Col. Priscilla Naidu, woordvoerder van die polisie, het gesê 'n span ondersoekers, onder leiding van kol. Paul Orange van die Mount Road-polisie, in samewerking met die Valke en die Nasionale Vervolgingsgesag, het onverpoosd aan die saak gewerk en hul harde werk het vrug gelewer toe hulle 'n deurbraak gemaak het. "Vyf verdagtes is Vrydagoggend tussen 01:00 en 02:00 in Port Elizabeth in hegtenis geneem. Een van die verdagtes, 'n 34-jarige vrou, is 'n versorger by die aftreeoord en sy was aan diens tydens die moorde."
Die verdagtes sal Maandag in die landdroshof in Port Elizabeth verskyn. 'n 30-jarige man en die 34-jarige vrou staan tereg op aanklag van moord. Die ander drie verdagtes, onderskeidelik 20, 27 en 33 jaar oud, staan tereg op aanklag vir hul bydrae in die moorde en geldwassery.
"Verdagtes het na bewering vroegoggend op 10 Oktober die perseel betree deur 'n deur op die boonste vlak van die hoofgebou in die aftreeoord. Die deur was nie gesluit nie. Hulle het die eerste kamer betree waar hulle Burns oorval het. Sy is later op haar bed aangetref. Haar voete en hande was vasgebind en haar mond was toegestop. Haar kamer is geplunder," het Naidu verduidelik. Langton se liggaam is onder soortgelyke omstandighede gekry.
Die nadoodse ondersoek het gewys dat Burns en Langton versmoor het. Daar was ook aanduidings dat hulle gewurg is.
Polisie glo roof was die motief vir die moord. Krugerrande, luukse horlosies, goue ringe en 'n trouring met 'n edelsteen asook ander juwele en 'n selfoon is gebuit.
Lt.genl. Ntshinga het die ondersoekspan geloof vir hul toewyding en harde werk.
Dr. Thabo Makgoba, aartsbiskop van die Anglikaanse kerk in Kaapstad en hoof van die St. John-orde in Suid-Afrika, het gesê die uitwerking van die voorval op die vroue se gesinne, ander inwoners, die sentrum se personeel asook die breër St. John-gemeenskap, was beduidend.
Port Elizabeth Stella Londt-aftreeoord
Hoop ons regstelsel laat ook nou LEWENSLANGE straf geld!
Welgedaan SAP goeie werk gedoen . Van die begin af geweet dit is n "inside job" . Die aanslag op ons senior burgers word net erger en erger en dit nog deur mense wat vertrou word met hulle versorging.
Goeie werk gedink was " inside job". Hoe word die Personeel gekeur?
Ons lees daagliks van moorde.. Maar ek lees dié berig en voel emotioneel omdat 2 ou weerlose tannies moes seerkry en dood gaan aan die hand van iemand wat BETAAL is om na hulle om te sien. En ek skree nie gewoonlik bring terug die doodstraf nie, maar voel vanoggend so. RIV dierbare tannies. Hierdie mislike gespuis gaan betaal hiervoor. Op aarde en vir ewig daarna in die hel.
Hoe verskriklik bang moes dié oumas gewees het, hoe absoluut magteloos. Ons eis die swaarste denkbare straf vir die moordenaars en hulle kornuite!!!